
Për disa ndryshime në vendimin nr.110, datë 16.9.2008 “Për licencimin e shoqërisë “Enpower Albania” shpk në aktivitetin e ndërtimit, instalimit dhe shfrytëzimit të centraleve elektrikE me erë, si dhe të prodhimit të energjisë elektrike nga parqet eolike Karaburun dhe Llogara”

Në mbështetje të neneve 9 dhe 13, pika 1, germa “a”, 8, të ligjit nr.9072, datë 22.5.2003 “Për sektorin e energjisë elektrike”, të ndryshuar, të neneve 121 dhe 128 të ligjit nr.8485, datë 12.5.1999 “Kodi i Procedurave Administrative të Republikës së Shqipërisë”, Bordi i Komisionerëve të Entit Rregullator të Energjisë (ERE) në mbledhjen e tij të datës 10.10.2008, pasi shqyrtoi kërkesën e paraqitur nga shoqëria “Enpower Albania” sh.p.k., për modifikimin e licencës së dhënë nga ERE për ushtrimin e aktivitetit të ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike dhe relacionet e përgatitura nga Drejtoria e Licencimit dhe Monitorimit të Tregut dhe Drejtoria Juridike dhe Mbrojtjes së Konsumatorit
konstatoi se:
a) ERE, me vendimin nr.110, datë 16.9.2008, ka licencuar shoqërinë “Enpower Albania” sh.p.k. për ushtrimin e aktivitetit të ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike, nga parqet eolike Karaburun dhe Llogara.
b) Ky vendim i ERE-s kushtëzohet me realizimin e disa kushteve nga shoqëria “Enpower Albania” sh.p.k.
c) Shoqëria “Enpower Albania” sh.p.k. në shkresën drejtuar ERE-s më datë 24.9.2008 ka kërkuar:
1. Ndryshimin e afatit për përfundimin e projektit nga 36 muaj në 75 muaj (pika 1 germa “d” e vendimit) pasi dimensionet e projektit dhe proceset procedurale administrative shqiptare kërkojnë më tepër kohë se periudha 36 muaj duke marrë në konsideratë edhe kohën që nevojitet për nxjerrjen e lejeve dhe autorizimeve të nevojshme për ushtrimin e aktivitetit.
2. Nryshimin e germës “e” të pikës 1, duke parashikuar pavlefshmërinë e licencës vetëm në rastin e mungesës së raportimit periodik vjetor mbi zhvillimin e aktiviteteve të kantierit, pasi kushtet dhe afatet mund të mos përmbushen si pasojë e forcës madhore dhe se vendosja e një kushti të tillë do të zvogëlonte mundësinë e kreditimit të projektit nga institucionet financiare.
3. Modifikimin e emrit Karaburun dhe Llogara me “Lungare, Karaburun dhe Rrëza e Kanalit”, pasi kjo është zona ku do të lokalizohet projekti.
4. Me shkresën nr.580/2, prot, datë 10.10.2008, shoqëria dërgoi një kronoprogramë të re, si dhe hartat e kërkuara nga ERE, të cilat paraqesin zonën ku do të shtrihet projekti sipas vendimit të Këshillit të Ministrave nr.1146, datë 5.8.2008.
d) Kushti i vendosur nga ERE në pikën 1, germa “d” të vendimit nr.11, datë 16.9.2008 merr në konsideratë grafikun e punimeve të paraqitur nga shoqëria “Enpower Albania” sh.p.k. në muajin dhjetor 2007. ERE konsideroi se periudha nga dhjetor 2007 në shtator 2008 i kishte shërbyer shoqërisë për përfundimin e procesit të marrjes së autorizimeve dhe duke bërë një diferencë për këtë periudhë konkludoi në afatin prej 36 muajsh.
e) Kronoprograma e re parashikon fillimin e aktivitetit për realizimin e projektit në shtator 2008, përfundimin e studimit të fisibilitetit në qershor 2010, përfundimin e të gjithë projektit dhe vënien në punë të parkut në dhjetor 2014.
f) Kushti i vendosur në pikën 1, germa “e” të vendimit, nuk ka të bëjë me mosrealizimin e projektit për shkak të ngjarjeve që mund të ndodhin si pasojë e forcës madhore pasi në tipin e licencës për aktivitetin përkatës (subjekt i të cilit është shoqëria “Enpower Albania” sh.p.k.) në pikën 10.2 përcaktohet: Nëse i licencuari përjeton një ngjarje të forcës madhore gjatë afatit të caktuar për ndërtimin dhe instalimin e centralit elektrik dhe prodhimin e energjisë elektrike do ta njoftojë pa vonesë ERE-n duke kërkuar një zgjatje të këtij afati në përputhje me dispozitat e seksionit 3 të kësaj licence. Kushti i vendosur në vendimin e ERE-s ka për qëllim nxitjen e përgjegjësisë së të licencuarit në respektimin e afateve dhe se ky kusht nuk e pengon shoqërinë të paraqesë kërkesën për shtyrjen e afateve në rastet kur do të jetë e nevojshme duke sjellë argumentet e përshtatshme.
g) Në përcaktimin e vendndodhjes së parqeve Karaburun dhe Llogara, ERE i është referuar vendimit të Këshillit të Ministrave nr.1146, datë 5.8.2008 në të cilin në asnjë rast nuk përmendet lokaliteti Rrëza e Kanalit dhe Lungara.
h) Hartat e dërguara nga shoqëria më datë 10.10.2008, në të cilat paraqitet shtrirja e projektit sipas përcaktimeve të vendimit të Këshillit të Ministrave nr.1146, datë 5.8.2008, përputhen me hartat e dërguara më parë në ERE për efekt të aplikimit për licencë në aktivitetin e ndërtimit, instalimit dhe prodhimit të energjisë elektrike,
për gjithë sa më sipër cituar, Bordi i Komisionerëve të ERE-s

Vendosi:

1. Në vendimin e Bordit të Komisionerëve të ERE-s nr.110, datë 16.9.2009 “Për licencimin e shoqërisë “Enpower Albania” sh.p.k. në aktivitetin e ndërtimit, instalimit dhe shfrytëzimit të centraleve elektrike me erë, si dhe prodhimin e energjisë elektrike nga parqet eolike Karaburun dhe Llogara” bëhen këto ndryshime:
- Në titullin e vendimit, në fund të fjalisë hiqen fjalët: “…Karaburun dhe Llogara…” dhe shtohen fjalët si më poshtë:
“sipas vendndodhjes së përcaktuar në vendimin e Këshillit të Ministrave nr.1146, datë 5.8.2008 dhe dokumentacionit të paraqitur nga shoqëria pranë ERE-s për aplikim për licencë.”.
- Në paragrafin e tretë të pikës 1 të vendimit nr.110, datë 16.9.2008 hiqen fjalët “…Karaburun dhe Llogara…” dhe shtohen fjalët si më poshtë:
“sipas vendndodhjes së përcaktuar në vendimin e Këshillit të Ministrave nr.1146, datë 5.8.2008 dhe dokumentacionit të paraqitur nga shoqëria pranë ERE-s për aplikim për licencë”.
- Pika 1 germa “a”, afati për paraqitjen e studimit të fisibilitetit brenda 12 muajve nga data e lëshimit të licencës ndryshon dhe bëhet: - deri më 30 qershor 2010.
- pika 1 germa “d”, afati prej 36 muajsh ndryshon dhe bëhet: - deri më 31 dhjetor 2014.
2. Germa “e” e pikës 1 të vendimit nr.110, datë 16.9.2008, nuk ndryshohet.
3. Plotësimi nga Drejtoria e Licencimit dhe Monitorimit të Tregut i të dhënave të kërkuara në aneksin A dhe C të licencës të bëhet sipas pikës 1 të këtij vendimi.
4. Ngarkohet Drejtoria e Licencimit dhe Monitorimit të Tregut ta njoftojë shoqërinë “Enpower Albania” sh.p.k. për këtë vendim të Bordit të Komisionerëve.
Ky vendim hyn në fuqi menjëherë.
Ky vendim botohet në Fletoren Zyrtare.

